Kim Valentin (V), 2024-12-05:
Tak til formanden.
Da jeg så det her beslutningsforslag fra De Konservative, tænkte jeg: Det har vi da lige haft; vi har lige gjort en masse.
Vi skal hele tiden tage stilling til de ting, som De Konservative sådan set korrekt nok skriver ind i det her beslutningsforslag.
Vi er jo så heldige, at vi faktisk har det rigtig godt i Danmark.
Vi har det faktisk bedre end mange andre steder i Europa, og hvis man ser på verden, er vi jo fuldstændig sådan helt distanceret i forhold til resten af verden på mange måder, og det gør så også, at der er virkelig, virkelig mange mennesker, der godt vil både bo og arbejde i Danmark.
Så er der en anden ting, vi er heldige med, og det er, at vi faktisk også har nogle virksomheder, der har nogle stillinger, som de ikke kan få besat i Danmark.
Og det er en af årsagerne til, at vi virkelig har en god økonomi, nemlig at der så kommer nogle fra udlandet, internationalt kvalificeret arbejdskraft, og tilfører noget til danske virksomheder, sådan at vi kan lave et godt resultat inden for rigtig, rigtig mange brancher.
Det står der også gentagne gange i den økonomiske redegørelse, altså at vi jo rent faktisk får virkelig meget ud af det.
Det er selvfølgelig bare ikke det eneste.
Der er også det her med seniorerne; der er også det her med de unge; der er også det her med mange andre steder på arbejdsmarkedet, hvor vi gerne vil have folk til at arbejde lidt bedre og lidt længere osv.
Alle de her ting hænger jo sammen.
Derfor kan man ikke bare sådan lige sige, at nu tager vi det ene, og så tager vi det andet.
Vi skal huske, at det skal tages i en sammenhæng.
Hvis man ser på det, som regeringen har gjort, så har ministeren jo været inde på tingene.
Jeg vil alligevel gerne have lov at nævne det igen, for fasttrackordningen er jo lige præcis der, hvor der kommer virkelig mange og god arbejdskraft ind.
Hvorfor det?
Det er jo, fordi det er virksomhederne, der efterspørger det, så vi ved præcis, hvor det er, de skal ind, og derfor virker den der fasttrackordning supergodt.
Det er den, vi også skal have styr på at arbejde med.
Vi har ændret på den supplerende beløbsgrænse; vi har ændret på reglerne for bankkonto; vi har ændret på, hvor store virksomhederne skal være på fasttrackordningen; og vi har kigget på positivlisten.
Skal vi ikke lige se, om der er fundet en balance?
Skal vi ikke lige se, om vi får den rigtige arbejdskraft ind ad døren til alle vores virksomheder, der gerne vil have det?
Men vi er i Venstre interesseret i konstant at arbejde med det her.
Så De Konservative skal have ros for det her forslag.
Det skal de, for vi skal hele tiden sætte fingeren på de her dele: Mangler der noget?
Kan vi arbejde med et eller andet?
Vi skal se det i et billede af hele arbejdsmarkedet med seniorer, med de unge, med al den arbejdskraft, vi i øvrigt har, for vi skal ikke bare have udenlandsk arbejdskraft, hvis vi selv har arbejdskraften.
Den balance skal der jo være, når vi laver nogle ordninger.
Så er der en anden balance, og det er den her balance med, at der er nogle fag, hvor vi kan se, at når der kommer mennesker, der gerne vil arbejde her og faktisk gerne vil arbejde på ordentlige vilkår, så bliver de misbrugt.
Den balance skal der jo også være.
I sidste uge havde vi en høring, hvor vi netop kom ind på nogle arbejdsgivere inden for byggefagene.
Det var helt forfærdelige ting, vi hørte på der.
Det må der jo ikke være.
Så vi kan altså ikke støtte selve beslutningsforslaget, men jeg synes, det er en god diskussion, og jeg vil godt takke De Konservative for at sætte det på dagsordenen.
Vi kommer til at arbejde med det fra nu af og, så var jeg lige ved at sige for evigt, men det er det nok ikke rigtigt, men i meget lang tid.
Tak for det.